Bakgrunn

Pårørende⁽¹⁾ som følger pasienten inn til sykehuset har ofte vært vitne til, eller selv startet med gjenoppliving av pasienten. I noen tilfeller ønsker pårørende å være tilstede i behandlingsrommet sammen med pasienten når de ankommer sykehuset. Forskning⁽²⁾ tyder på at det kan være fordelaktig for pårørende å være tilstede i behandlingsrommet under gjenoppliving. Tilstedeværelse reduserer skyldfølelse, gir mindre traumer, inkludert post-traumatisk stresslidelse (PTSD) og kan bidra til at pårørende sitter igjen med en følelse av at helsepersonellet gjorde en best mulig innsats under gjenopplivingen.

Gjennomføring

Pårørende bør få mulighet til å være tilstede ved gjenoppliving i Helse Bergen dersom det er medisinsk, smittevernmessig og praktisk mulig, og der pårørende ønsker og er i stand til å være tilstede.

Sykepleier fra avdelingen som ivaretar pårørende har ansvaret for å avklare om de ønsker å være til stede, antall begrenses til 1-2 pårørende.

Hvert tilfelle vurderes individuelt av Stansteamet og sykepleier som ivaretar pårørende. Stansteamleder har endelig beslutningsmyndighet, alle i teamet bør bli hørt.

Sykepleier fra avdelingen informerer pårørende om hva som blir gjort med pasienten og hva det innebærer å være til stede i rommet.

Sykepleier fra avdelingen informerer Stansteamet før pårørende blir vist inn på behandlingsrommet. Så lenge pårørende er tilstede i rommet, skal sykepleier fra avdelingen til enhver tid være sammen med dem.

Dersom Stansteamet opplever at pasientbehandlingen blir hindret eller forsinket av at pårørende er tilstede, kan Stansteamleder til enhver tid be pårørende forlate rommet.

Dersom pasienten overflyttes til et høyere omsorgsnivå er det mottakende avdeling som tar seg av pårørende i det videre forløpet.

I de tilfellene der gjenoppliving avsluttes og pasienten dør, skal pårørende som har vært til stede få tilbud om å komme tilbake til en samtale etter ca. 4 uker, med lege og sykepleier som var tilstede ved gjenopplivingsforsøket.

Forankring

Retningslinjen er lagt fram for og drøftet i Klinisk etikkomité (KEK) og Brukerutvalet ved Helse Bergen, Haukeland universitetssjukehus.

Referanser

(1) «Nærmeste pårørende» er definert i Lov om pasient- og brukerrettigheter (§ 1-3 bokstav b)

⁽²⁾ Referanser

Jabre P, Belpomme V, Azoulay E et al. Family presence during cardiopulmonary resuscitation. N Engl J Med 2013; 368: 1008 – 18 https://www.nejm.org/doi/pdf/10.1056/NEJMoa1203366

Robinson SM. Presence during Cardiopulmonary Resuscitation. The Lancet, 1998 Psychological effect of witnessed resuscitation on bereaved relatives - ScienceDirect